###  SYDDANSK UNIVERSITET 31. oktober 2013

 Det Humanistiske Fakultet GS

**Ledelsesseminar 16. – 17. september 2013**.

Strategi- og ledelsesgrundlag - Forskning.

Dekanen indledte mødet og omdelte materiale.

De respektive institutledere orienterede om status for nedsættelse af forskningsgrupper/forskningsudvalg.

Dekanens udspil om en finansiel satsning over en 3 årig periode blev drøftet. Målgrupper blev diskuteret. Der var enighed om, at den samlede sum skal være af en vis substantiel størrelse, men at bevillingsstørrelser bør være variable.

Nedsættelse af udvalg til at vurdere og kvalificere indkomne ansøgninger og rammevilkår for et sådant blev drøftet. Indstilling til ledelseskredsen, der herefter tager beslutning. Udvalget skal bestå af 7 medlemmer, hvor dekanen er formand. Dekanen udpeger medlemmerne. Disse udpeges i kraft af deres personlige egenskaber. Institutterne vil ikke have kvantitativ repræsentation i forhold til medarbejderantal. Objektive kriterier lægges til grund uden hensyntagen til geografiske forhold. Mulige kandidater til udvalget blev drøftet.

Incitamentsstruktur, problemstillinger i forhold til performance/non-performance blev drøftet. Drøftelser fortsættes på kommende institutledermøde.

Der var enighed om at der skal være klarhed over centerbetegnelsen. Fælles sprogbrug, herunder definition af center tages op.

Strategi- og ledelsesgrundlag - Samfundsmæssig forankring.

Rikke Berg, SDU Erhverv deltog og orienterede om SDU Erhverv. Universitetets erhvervsrettede aktiviteter er samlet her med henblik på at styrke og understøtte samspillet med det omkringliggende samfund. SDU Erhverv baner bl.a. vejen for forskerne ud til virksomhederne, og omvendt vejen for virksomhederne til forskerne, initierer nye projekter, finansieringsmuligheder kortlægges mm. SDU Erhverv bistår med at skabe relationer til såvel private virksomheder som offentlige instanser, herunder også i forhold til ErhvervsPhD-ordningen.

Institutledermøde

Dekanen orienterede om

SDU-markedsandele. Direktionen har den 5. september drøftet et analysenotat udarbejdet af Studieservice – Analyse. Hovedkonklusioner er følgende: Andelen af unge der vælger en lang videregående uddannelse ud af alle der i år søger ind på en videregående uddannelse er faldet med 1,7 procentpoint til 50,7 % i 2013. Faldet er størst i Region Syddanmark med 2,3 procentpoint.

SDU får i 2013 14 % af førsteprioritetsansøgningerne til landets 7 store universiteter. Det er den tredje største andel kun overgået af Aarhus Universitet (23 %) og Københavns Universitet (30 %).

SDUs markedsandel i Region Syddanmark stiger med 0,4 procentpoint sammenlignet med sidste år. Markedsandelen udgør i år 51,0 %. SDUs markedsandele i region Sjælland stiger med 1,9 procentpoint og dermed bliver SDU for første gang det næstmest populære Universitet i region Sjælland med en markedsandel på 16 %.

Nyt stillingsstrukturnotat, der træder i kraft pr. 1. september 2013. MSO professorater kan ansættes i op til max. otte år fra ansættelsens begyndelse og med tilbagevenden til lektorat. Mulighed for indførelse af seksårigt tenure track fra adjunkt til lektor. Fordele og ulemper blev drøftet, herunder jobsikkerhed, investering i medarbejdere, publiceringsaktivitet. Direktionen besluttede på møde den 5. september 2013, at man ikke vil anvende 6 års tenure track som en generel regel. Rektor kan give dispensation fra den nuværende praksis om opslag inden lektoransættelsen, såfremt der er helt særlige forhold der gør sig gældende. Postdoc er en selvstændig tidsbegrænset stilling på max fire år, hvor hovedvægten er på forskning. Postdoc kan lede over i ansættelse som adjunkt eller forsker, men stillingen kvalificerer ikke i sig selv til en lektorstilling.

Der er holdt møde mellem SDU og UCL og UCS om udvikling af samarbejdet. Der er fokus på følgende områder: UCL - Læreruddannelsen, Skolen i bevægelse, Velfærdsinnovation og ph.d.-området. UCS – Læreruddannelsen, profilering i Esbjerg, ph.d.-området.

LYNC – der er fra forskellige sider givet udtryk for frustration over udrulningen af LYNC. Sagen vil blive drøftet på Samarbejdsudvalgets kommende møde. IT-chef Kurt Gammelgaard deltager.

Der er fokus på undervisningslokalernes belægningsprocent.

Institutlederne orienterede om ansættelser, eksterne forskningsbevillinger, ansøgning om konsortium for pædagogikum, udpegning af ny campusleder for Kolding m.m.

Mads Funding oplyste, at der på grund af travlhed i forbindelse med institutionsakkrediteringen er hyret ekstra ressourcer.

Mads Funding oplyste, at en netop indleveret rapport har tydeliggjort behovet for opkvalificering af vejledningen af de studerende. Studievejledningen bør suppleres af AC-medarbejdere svarende til den ved Det naturvidenskabelige fakultet anvendte model. Det blev tilkendegivet, at de faglige vejledere fysisk bør placeres i umiddelbar nærhed af AC-medarbejderne.

Gitta Stærmose oplyste, at det internationale panel nedsat med henblik på at foretage en international evaluering af Ph.d.-skolen besøger SDU den 9. december. Panelet vil interviewe tovholdere for de respektive aktørgrupper (dekan, skoleleder, FUP-ledere, studerende, vejledere, coach og administratorer). Evalueringsrapporten skal foreligge februar 2014. Program for dagen fremsendes hurtigst muligt.

Med venlig hilsen

Simon Møberg Torp

dekan